**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottságának 2020. június havi rendes ülésére**

**Javaslat a NewPilgrimAge projekttel kapcsolatos döntés meghozatalára**

Szombathely Megyei Jogú Város Önkormányzata a Közgyűlés 89/2017.(IV.27.) Kgy. sz. határozatával Vezető Partnerként vett részt a NewPilgrimAge – „A Szent Mártonhoz kapcsolódó közös értékek és kulturális örökség 21. századi megújítása, mint a közösségi alapú idegenforgalom új hajtóereje” című Interreg CENTRAL EUROPE projektben.

A projekt során 2017. június 1. és 2020. május 31. között négy országból hét partner együttműködésével jöttek létre a projekteredmények: új infokommunikációs eszközök, ötletversenyek, a helyi közösség bevonása az aktív projektmunkába és ezzel a Szent Márton-i örökség ébren tartása, projektfejlesztő műhelymunkák, kommunikációs kiadványok létrehozása és nyomtatása, kisebb helyi rendezvények, a projektpartnerek számára tudás- és képességfejlesztő műhelymunka, valamint helyi szintű fejlesztési dokumentumok és a projekt tudományos összegzése.

Szombathely talán leglátványosabb eredménye a Szent Márton Kids weboldal és applikáció (<https://kids.szentmarton.hu/index.html>, illetve ingyenesen elérhető a Google Play és App Store áruházakból), melynek bemutatásán 2019. november 15-én a Szivárvány Óvodában dr. László Győző alpolgármester is részt vett.

A felsorolt tevékenységek eredményeképpen Szombathelyen kifejlesztett ötletek képezik az alapját a Helyi Akciótervnek. Ez a fejlesztési dokumentum összegzi a Szent Márton-i örökség pillanatnyi helyzetét, rávilágít az esetleges hiányosságokra, és javaslatot tesz olyan tevékenységekre, amelyek hosszabb távon megerősítik a hagyomány továbbélését, új tartalmi elemek fejlesztését és az idegenforgalommal való erősebb összekapcsolását. A dokumentum az egyes akciók megvalósításához potenciálisan elérhető forrásokra is javaslatot tesz.

A projekt sikeres zárásához a Helyi Akcióterv elfogadása szükséges. Ez nem a megvalósításra vonatkozó elköteleződést jelent, hanem egy tartalmi jóváhagyást, az Akcióterv céljaival való egyetértés kifejezését.

Kérem a Tisztelt Bizottságot, hogy a fentiek alapján a határozati javaslatot jóváhagyni szíveskedjék.

**Szombathely, 2020. június „ ”**

**/: Dr. Horváth Attila:/**

**alpolgármester**

**Melléklet:** Helyi Akcióterv

**HATÁROZATI JAVASLAT**

**.…/2020. (VI.23.) VISB. sz. határozat**

A Városstratégiai, Idegenforgalmi és Sport Bizottság a szombathelyi Szent Márton-i örökség továbbélésére, újrahasznosítására vonatkozó javaslatokat összegző Helyi Akciótervben foglaltakat megtárgyalta, és a Közgyűlésnek elfogadásra javasolja.

**Felelősök:** Tóth Kálmán, a Városstratégiai, Idegenforgalmi és Sport Bizottság elnöke

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:**  a Közgyűlés 2020. júniusi ülése